Απόφαση της Επιτροπής

της 15ης Νοεμβρίου 2000

σχετικά με την ενίσχυση που προτίθεται να χορηγήσει η Ιταλία υπέρ της εταιρείας Solar Tech srl

[κοινοποιηθείσα υπό τον αριθμό Ε(2000) 3565]

(Το κείμενο στην ιταλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2001/779/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,

τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),

Αφού ζήτησε από τους ενδιαφερόμενους να υποβάλουν τις παρατηρήσεις τους σύμφωνα με τα προαναφερθέντα άρθρα(1) και αφού έλαβε υπόψη τις παρατηρήσεις αυτές,

Εκτιμώντας τα ακόλουθα:

1. ΔΙΑΔΙΚΑΣΙΑ

(1) Με επιστολή της 24ης Νοεμβρίου 1999, η Ιταλία κοινοποίησε στην Επιτροπή την ενίσχυση υπέρ της Solar Tech srl, που καταχωρίστηκε από την Επιτροπή με αριθμό Ν 736/99. Κοινοποίησε συμπληρωματικές πληροφορίες στην Επιτροπή με επιστολές της 20ής Δεκεμβρίου 1999, της 4ης Φεβρουαρίου και της 17ης Φεβρουαρίου 2000. Εξάλλου, η Ιταλία διαβίβασε άλλα έγγραφα σχετικά με την κοινοποίηση αυτή με επιστολές της 20ής Μαΐου, της 23ης Ιουλίου και της 25ης Οκτωβρίου 1999, καθώς και στο πλαίσιο διμερών συνεδριάσεων με τις υπηρεσίες της Επιτροπής.

(2) Με επιστολή της 4ης Απριλίου 2000 η Επιτροπή ενημέρωσε την Ιταλία για την απόφαση της να κινήσει τη διαδικασία που προβλέπεται στο άρθρο 88 παράγραφος 2 της συνθήκης όσον αφορά την ενίσχυση αυτή.

(3) Η απόφαση της Επιτροπής να κινήσει τη διαδικασία δημοσιεύτηκε στην Επίσημη Εφημερίδα των Ευρωπαϊκών Κοινοτήτων(2). Η Επιτροπή κάλεσε τους ενδιαφερόμενους να υποβάλουν τις παρατηρήσεις τους σχετικά με την εν λόγω ενίσχυση.

(4) Υποβλήθηκαν στην Επιτροπή παρατηρήσεις εκ μέρους ενδιαφερόμενων σχετικά με το θέμα αυτό. Τις διαβίβασε στην Ιταλία, με επιστολή της 29ης Ιουνίου 2000, προσφέροντάς της τη δυνατότητα να τις σχολιάσει.

2. ΛΕΠΤΟΜΕΡΗΣ ΠΕΡΙΓΡΑΦΗ ΤΗΣ ΕΝΙΣΧΥΣΗΣ

2.1. Η ΑΠΟΔΕΚΤΡΙΑ ΕΠΙΧΕΙΡΗΣΗ

2.1.1. SOLAR TECH srl

(5) Αποδέκτρια επιχείρηση είναι η Solar Tech srl (στο εξής "Solar Tech"), μια επιχείρηση που συστάθηκε πρόσφατα. Η Solar Tech θα παράγει επίστρωμα άμορφου πυριτίου για την παραγωγή ηλιακών συστοιχιών για στέγες (φωτοβολταϊκές στέγες), προσόψεις, επιστρώσεις και ακουστικά δρύφακτα.

(6) Κατά την ημερομηνία της κοινοποίησης, η Solar Tech δεν είχε προσωπικό, ενώ ο κύκλος εργασιών της και ο ισολογισμός της ήταν ασήμαντοι.

(7) Η Solar Tech κατέχεται από τρία φυσικά πρόσωπα σε ποσοστό 76 %: κ. Colomban (46 %), κ. Pavan (15 %) και κ. Bonotto (15 %) και μια επιχείρηση (24 %), η Permasteelisa.

2.1.2. PERMASTEELISA SpA

(8) Η Permasteelisa SpA είναι η μητρική επιχείρηση του ομίλου Permasteelisa, που ασκεί ενεργό δραστηριότητα στον τομέα των συνεχών προσόψεων και άλλων επιστρώσεων σε μεγάλα έργα αστικών υποδομών.

(9) Το 1998, ο όμιλος Permasteelisa απασχολούσε 1261 εργαζομένους (εκ των οποίων οι 520 στον ΕΟΧ) και είχε κύκλο εργασιών άνω των 280 εκατ. ευρώ.

(10) Σύμφωνα με τα έγγραφα της κοινοποίησης, η Permasteelisa SpA είναι επιχείρηση εισηγμένη στο χρηματιστήριο του Μιλάνου, που κατέχεται σε ποσοστό 48,7 % από την λουξεμβουργιανή εταιρεία χαρτοφυλακίου Bateman & Ρ, σε ποσοστό 3,6 % από την λουξεμβουργιανή εταιρεία χαρτοφυλακίου Holding Bau και για το υπόλοιπο από την αγορά (πλην 6,9 % αυτοδιαχειριζόμενων μετοχών).

Σύμφωνα με τα έγγραφα της κοινοποίησης, τα φυσικά πρόσωπα-μέτοχοι της Solar Tech srl, (και ιδίως ο κ. Colomban) κατέχουν τον έλεγχο της Permasteelisa SpA(3) επίσης, ασκούν όλες τις αρμοδιότητες στο πλαίσιο του ομίλου: ο κ. Colomban είναι ιδρυτής της Permasteelisa SpA και κατέχει 9 %· ο κ. Pavan είναι πρόεδρος· ο κ. M. Bonotto είναι πρόεδρος της ΡΜ Design srl, εταιρείας του ομίλου Permasteelisa.

2.2. ΤΟ ΕΠΕΝΔΥΤΙΚΟ ΣΧΕΔΙΟ

2.2.1. ΦΥΣΗ ΚΑΙ ΠΟΣΟ ΤΗΣ ΕΠΕΝΔΥΣΗΣ

(11) Το σχέδιο αφορά την κατασκευή εργοστασίου για την παραγωγή επιστρώματος άμορφου πυριτίου και την παραγωγή ηλιακών συστοιχιών. Το εργοστάσιο έχει τις εγκαταστάσεις του στην Manfredonia (FG). Μέχρι το 2003 η Solar Tech θα πρέπει να παράγει συστοιχίες της τάξεως των 25 MW και κύκλο εργασιών ύψους 106,5 δισεκατ. λιρετών (55 εκατ. ευρώ).

(12) Το σχέδιο θα οδηγήσει στις ακόλουθες επενδύσεις:

>ΘΕΣΗ ΠΙΝΑΚΑ>

2.2.2. ΣΥΣΤΑΣΗ ΑΜΕΣΩΝ ΘΕΣΕΩΝ ΑΠΑΣΧΟΛΗΣΗΣ

(13) Το εν λόγω σχέδιο θα δημιουργήσει, μακροπρόθεσμα (2003), 280 άμεσες θέσεις απασχόλησης (ένα ανώτερο στέλεχος, 114 υπάλληλοι και 165 εργάτες)(4).

2.2.3. ΣΥΣΤΑΣΗ ΕΜΜΕΣΩΝ ΘΕΣΕΩΝ ΑΠΑΣΧΟΛΗΣΗΣ

(14) Η Ιταλία εκτιμά ότι το εν λόγω σχέδιο θα δημιουργήσει 204 έμμεσες θέσεις απασχόλησης στην εν λόγω ενισχυόμενη περιοχή και σε άλλες όμορες ενισχυόμενες περιοχές, σύμφωνα με τον ακόλουθο πίνακα:

>ΘΕΣΗ ΠΙΝΑΚΑ>

2.3. Η ΠΡΟΒΛΕΠΟΜΕΝΗ ΕΝΙΣΧΥΣΗ

2.3.1. ΤΟ ΜΕΤΡΟ

(15) Η ενίσχυση (μη επιστρεπτέα επιδότηση) χορηγήθηκε από το ιταλικό κράτος (Cassa Depositi e Prestiti με πόρους CIPE) βάσει του νόμου αριθ. 488/92 και των μεταγενέστερων διατάξεων εφαρμογής [και ιδίως το νόμο αριθ. 662/96, άρθρο 2 παράγραφος 203 στοιχείο γ) και την απόφαση CIPE της 21ης Μαρτίου 1997]. Το καθεστώς αυτό έχει εγκριθεί από την Επιτροπή(5).

(16) Η ενίσχυση χορηγήθηκε με την υπογραφή του "Secondo Protocollo aggiuntivo del Contratto d'Area per l'area di Manfredoni", που υπογράφηκε στις 19 Μαρτίου 1999.

Το έγγραφο αυτό διευκρινίζει ότι η κοινοποίηση στην ΕΕ δυνάμει του πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια(6) (στο εξής "la disciplina multisettoriale") εκπονείται και ότι η καταβολή του πρώτου τμήματος της επιδότησης υπόκειται στις αποφάσεις της EE(7).

2.3.2. ΤΟ ΠΟΣΟ ΤΗΣ ΕΝΙΣΧΥΣΗΣ

(17) Το ποσό της προβλεπόμενης ενίσχυσης ανέρχεται σε 42788290 ευρώ, που θα καταβληθούν σε δύο ίσες δόσεις ύψους 21394150 ευρώ το 2000 και το 2001. Αυτό αντιστοιχεί σε σημερινή αξία ύψους 41652000 ευρώ.

(18) Σύμφωνα με την Ιταλία, το ποσό αυτό αντιστοιχεί στη μέγιστη επιτρεπτή ένταση, ήτοι:

- 40 % ΚΙΕ [μέγιστη ένταση για τις ενισχύσεις δυνάμει του άρθρου 87 παράγραφος 3 στοιχείο α) της συνθήκης ΕΚ, ζώνη Β(8)] συν

- 15 % AIE [προσαύξηση της μέγιστης έντασης υπέρ των μικρών και μεσαίων επιχειρήσεων (ΜΜΕ)].

(19) Λαμβανομένων υπόψη των χαρακτηριστικών του σχεδίου, η ένταση της προβλεπόμενης ενίσχυσης ανέρχεται σε 50,14 % ΚΙΕ.

2.4. ΚΙΝΗΣΗ ΤΗΣ ΔΙΑΔΙΚΑΣΙΑΣ

(20) Στις 4 Απριλίου 2000, η Επιτροπή ενημέρωσε την Ιταλία για το γεγονός ότι κίνησε τη διαδικασία που προβλέπεται στις διατάξεις του άρθρου 88 παράγραφος 2 όσον αφορά το εν λόγω σχέδιο ενίσχυσης. Οι βασικές επιφυλάξεις που εκφράστηκαν από την Επιτροπή συνίστανται στην τήρηση, εκ μέρους της Solar Tech, των κριτηρίων MME, όπως απορρέουν από το κοινοτικό πλαίσιο για τις κρατικές ενισχύσεις στις μικρές και μεσαίες επιχειρήσεις(9) της 23ης Ιουλίου 1996 (στο εξής: "πλαίσιο για τις ενισχύσεις στις MME") και στο γεγονός ότι η Solar Tech δεν παρουσιάζει τα χαρακτηριστικά μειονεκτήματα των MME.

3. ΕΚΤΙΜΗΣΗ

3.1. Η ΣΧΕΤΙΚΗ ΑΓΟΡΑ

3.1.1. ΤΟ ΣΧΕΤΙΚΟ ΠΡΟΪΟΝ

(21) Η σχετική αγορά προϊόντων είναι εκείνη των ενσωματωμένων φωτοβολταϊκών επιστρώσεων που προορίζονται για την οικοδομική αγορά (περιλαμβανομένων των αστικών υποδομών): στέγες, προσόψεις, επιστρώσεις και ακουστικά δρύφακτα για το οδικό δίκτυο και τους σιδηροδρόμους.

3.1.2. ΓΕΩΓΡΑΦΙΚΗ ΔΙΑΣΤΑΣΗ

(22) Σχετικά με την κοινοποίηση, η ανάλυση της αγοράς πρέπει να γίνει σε ευρωπαϊκό επίπεδο. Η Ιταλία ανέφερε επίσης ότι για τον υπολογισμό των μεριδίων αγοράς και λαμβανομένων υπόψη των χαρακτηριστικών των σχετικών προϊόντων, η αγορά θα μπορούσε να είναι παγκόσμια.

Πάντως, στη συγκεκριμένη περίπτωση και λαμβανομένων υπόψη των μεριδίων της σχετικής αγοράς (βλέπε παρακάτω), δεν έχει ιδιαίτερη σημασία το να καθοριστεί εάν η αγορά είναι παγκόσμια ή ευρωπαϊκή.

3.1.3. ΕΞΕΛΙΞΗ ΤΗΣ ΑΓΟΡΑΣ(10)

(23) Κατά κανόνα, μπορεί να θεωρηθεί ότι η ευρωπαϊκή αγορά φωτοβολταϊκών εξοπλισμών είναι μια αγορά περιορισμένου μεγέθους, αλλά εξαιρετικά δυναμική και σε πλήρη ανάπτυξη, έστω και αν το τμήμα της παραγωγής ενέργειας που πραγματοποιείται με τα συστήματα αυτά παραμένει σχετικά χαμηλό στο πλαίσιο της ΕΕ. Δύο τεχνολογίες είναι παρούσες στο πλαίσιο της αγοράς αυτής: η τεχνολογία βάσει κρυστάλλων και η τεχνολογία βάσει λεπτής μεμβράνης, με κατανομή περίπου 89 % της αγοράς για την πρώτη και 11 % της αγοράς για τη δεύτερη(11). Πρέπει επίσης να σημειωθεί ότι η αγορά αυτή περιλαμβάνει πολλούς φραγμούς εισόδου, για λόγους νομοθετικούς και τεχνολογικούς.

(24) Ο όγκος της παραγωγής σε ευρωπαϊκό επίπεδο ήταν, το 1995, της τάξεως των 13,1 MWp. Αυτός ο όγκος παραγωγής κυμάνθηκε μεταξύ 30 και 35 MWp το 1999(12), πράγμα που αντιπροσωπεύει ετήσια αύξηση της τάξεως του 20 %.

Πρόκειται για ποσοστό ανάπτυξης σαφώς ανώτερο του ποσοστού ανάπτυξης κατά τη διάρκεια της ίδιας περιόδου για το σύνολο της μεταποιητικής βιομηχανίας (κατώτερο του 3 %).

Όσον αφορά το μέλλον, είναι δύσκολο να γίνουν αξιόπιστες προβλέψεις. Πάντως, γνωρίζοντας ότι η εταιρεία Frost & Sullivan είχαν υπολογίσει έναν όγκο παραγωγής ύψους 26,4 MWp για το 1999 και 59,3 MWp για το 2003, φαίνεται εύλογο να προβλέψουμε σήμερα όγκο παραγωγής της τάξεως των 75-85 MWp για το 2003.

Πρέπει εξάλλου να παρατηρήσουμε ότι, λαμβανομένης υπόψη της σταθερής μείωσης της τιμής των φωτοβολταϊκών συστοιχιών (5,36 ευρώ/Wp το 1995· 3,30 ευρώ/Wp το 1999), η ισχυρή αυτή ανάπτυξη σε όγκο ερμηνεύεται με ελάχιστη ανάπτυξη του κύκλου εργασιών του τομέα.

3.1.4. ΜΕΡΙΔΙΑ ΤΗΣ ΑΓΟΡΑΣ

(25) Σύμφωνα με τη μελέτη της Stategies Unlimited, τα μερίδια στην παραγωγή των βασικών παραγωγών είναι τα ακόλουθα:

Παραγωγή στην Ευρώπη

>ΘΕΣΗ ΠΙΝΑΚΑ>

Πηγή:

Strategies Unlimited (βλέπε υποσημείωση).

(26) Επειδή η Solar Tech είναι μια νεοσυσταθείσα επιχείρηση, ο κύκλος εργασιών της δεν είναι σημαντικός: το μερίδιο αγοράς της κατά τη στιγμή της αίτησης χορήγησης ενίσχυσης πλησιάζει κατά συνέπεια το μηδέν. Όσον αφορά την Permasteelisa, η επιχείρηση αυτή δεν είναι παρούσα, αυτή τη στιγμή, στη σχετική αγορά.

(27) Όσον αφορά το μέλλον, οι προβλέψεις παραγωγής της Solar Tech για το 2003 (25 MWp) επιτρέπουν να εκτιμηθεί ένα μερίδιο αγοράς στην Ευρώπη της τάξεως του 30-35 % (τα μερίδια αγοράς σε παγκόσμιο επίπεδο εννοείται ότι είναι κατώτερα). Η Solar Tech θα ασκεί ενεργό δραστηριότητα στον ασθενέστερο τεχνολογικό υποτομέα (υποτομέας μεμβρανών). Οι αμεσότεροι ανταγωνιστές της (BPSolar και SiemensSolar) κατέχουν σημαντικά μερίδια αγοράς επίσης στον εν λόγω υποτομέα.

3.2. ΚΑΘΟΡΙΣΜΟΣ ΤΗΣ ΜΕΓΙΣΤΗΣ ΕΠΙΤΡΕΠΤΗΣ ΕΝΤΑΣΗΣ

3.2.1. ΥΠΟΧΡΕΩΣΗ ΚΟΙΝΟΠΟΙΗΣΗΣ ΚΑΤ' ΕΦΑΡΜΟΓΗΝ ΤΟΥ ΠΟΛΥΤΟΜΕΑΚΟΥ ΠΛΑΙΣΙΟΥ

(28) Η εν λόγω ενίσχυση χορηγείται στο πλαίσιο ενός εγκεκριμένου από την Επιτροπή καθεστώτος ενισχύσεων περιφερειακού χαρακτήρα(13). Η εν λόγω ενίσχυση εμπίπτει στο πεδίο εφαρμογής του πολυτομεακού πλαισίου, διότι:

- Το σχέδιο έχει συνολικό κόστος άνω των 50 εκατ. ευρώ: η τρέχουσα αξία του σχεδίου ανέρχεται σε 56 εκατ. ευρώ,

- η σωρευμένη ένταση των ποσών της ενίσχυσης, εκφρασμένη σε ποσοστό των επιτρεπτών επενδυτικών δαπανών, είναι ανώτερη κατά 50 % του ανωτάτου ορίου ενίσχυσης περιφερειακού χαρακτήρα για τις μεγάλες επιχειρήσεις στην εξεταζόμενη ζώνη: η εν λόγω ενίσχυση είναι ανώτερη κατά 100 % από το ανώτατο αυτό όριο στο βαθμό που η Ιταλία προτίθεται να χορηγήσει 100 % του ορίου αυτού + 15 % AIE (προσαύξηση υπέρ των MME) και

- η ενίσχυση ανά συσταθείσα ή διατηρηθείσα θέση εργασίας είναι ανώτερη των 40000 ευρώ· το προβλεπόμενο ποσό ενίσχυσης ανέρχεται σε 42788290 (ονομαστική αξία), ενώ ο αριθμός των (άμεσων) συσταθεισών θέσεων εργασίας ανέρχεται σε 280, πράγμα που αντιστοιχεί με ενίσχυση υπέρ της απασχόλησης για ποσό άνω των 150000 ευρώ.

(29) Η Ιταλία κοινοποίησε την εν λόγω ενίσχυση στην Επιτροπή στις 24 Νοεμβρίου 1999, ήτοι μετά τη χορήγηση της (στις 19 Μαρτίου 1999). Πάντως, δεν πρόκειται για μη κοινοποιηθείσα ενίσχυση, διότι η πράξη χορήγησης της ενίσχυσης προβλέπει ότι η καταβολή της ενίσχυσης στην αποδέκτρια επιχείρηση υπόκειται στην έγκριση της Επιτροπής.

(30) Σύμφωνα με τις διατάξεις του πολυτομεακού πλαισίου(14) η Επιτροπή καθορίζει την μέγιστη αποδεκτή ένταση για μια κοινοποιηθείσα ενίσχυση σύμφωνα με μια μέθοδο που λαμβάνει υπόψη διάφορους παράγοντες. Ο υπολογισμός αρχίζει με τον καθορισμό της μέγιστης έντασης (περιφερειακό ανώτατο όριο) την οποία μπορεί να επιτύχει μια μεγάλη επιχείρηση στην συγκεκριμένη ενισχυόμενη περιοχή, δυνάμει του ισχύοντος καθεστώτος ενισχύσεων περιφερειακού χαρακτήρα κατά την ημερομηνία της κοινοποίησης. Στη συνέχεια θα εφαρμοστούν διάφοροι διορθωτικοί συντελεστές επί του επιτευχθέντος ποσοστού, σύμφωνα με τρία ειδικά κριτήρια εκτίμησης, κατά τρόπο ώστε να υπολογιστεί η ανώτατη αποδεκτή ένταση για το εν λόγω σχέδιο ενίσχυσης: ο παράγοντας ανταγωνισμός, ο παράγοντας κεφάλαιο/εργασία και ο παράγοντας περιφερειακή επίπτωση.

3.2.2. ΚΑΘΟΡΙΣΜΟΣ ΤΗΣ ΑΝΩΤΑΤΗΣ ΕΝΤΑΣΗΣ ΕΝΙΣΧΥΣΗΣ ("ΠΑΡΑΓΟΝΤΑΣ R")

3.2.2.1. Μέγιστη ένταση της επιτρεπτής ενίσχυσης για τις μεγάλες επιχειρήσεις

(31) Η μέγιστη επιτρεπτή ένταση ενίσχυσης για τις μεγάλες επιχειρήσεις στην περιοχή Manfredonia (Foggia) βάσει του καθεστώτος ενισχύσεων περιφερειακού χαρακτήρα ανερχόταν, κατά την ημερομηνία της κοινοποίησης, σε 40 % ΚΙΕ.

3.2.2.2. Εφαρμογή της προσαύξησης υπέρ των μικρομεσαίων επιχειρήσεων

Εισαγωγή

(32) Η Ιταλία προτίθεται να χορηγήσει στη Solar Tech την προσαύξηση των ενισχύσεων υπέρ των μικρών και μεσαίων επιχειρήσεων, ήτοι 15 % AIE. H Ιταλία αναφέρει σχετικά με αυτό ότι η Solar Tech ανταποκρίνεται στα κριτήρια που θεσπίστηκαν από την πλαισίωση ενισχύσεων υπέρ των ΜΜΕ, της 23ης Ιουλίου 1996:

- από τη μια πλευρά, η Solar Tech είναι νεοσυσταθείσα επιχείρηση (και κατά συνέπεια δεν έχει προσωπικό ούτε σημαντικό κύκλο εργασιών),

- από την άλλη πλευρά, η Solar Tech τηρεί το κριτήριο της ανεξαρτησίας στο βαθμό που δεν κατέχεται σε ποσοστό 25 % ή μεγαλύτερο (του κεφαλαίου ή των δικαιωμάτων ψήφου) από μια ή περισσότερες επιχειρήσεις που δεν ανταποκρίνονται στον ορισμό της MME: η μόνη επιχείρηση που κατέχει μερίδια στην Solar Tech είναι η Permasteelisa, που δεν κατέχει παρά το 24 %.

Η πλαισίωση των ενισχύσεων υπέρ των MME

(33) Για να ελεγχθεί το παραδεκτό της προσαύξησης του ποσού των ενισχύσεων που προβλέπεται υπέρ των MME στη συγκεκριμένη περίπτωση, πρέπει να γίνει αναφορά τόσο στο πλαίσιο των ενισχύσεων υπέρ των MME της 23ης Ιουλίου 1996 [που αντικαθιστά το κοινοτικό πλαίσιο των ενισχύσεων υπέρ των μικρών και μεσαίων επιχειρήσεων της 20ής Μαΐου 1992(15)] και στη σύσταση της Επιτροπής της 3ης Απριλίου 1996(16) σχετικά με τον ορισμό των μικρών και μεσαίων επιχειρήσεων (στο εξής "η σύσταση").

(34) Το πλαίσιο των ενισχύσεων υπέρ των MME εξηγεί στο σημείο 1.2 ότι οι MME, που διαδραματίζουν καθοριστικό ρόλο στη σύσταση θέσεων εργασίας, πρέπει να αντιμετωπίσουν ορισμένα μειονεκτήματα τα οποία μπορούν να δυσχεράνουν την ανάπτυξή τους. Μεταξύ των μειονεκτημάτων αυτών αναφέρονται οι δυσχέρειες πρόσβασης σε κεφάλαια και σε πιστώσεις, οι δυσχέρειες πρόσβασης στην πληροφόρηση, οι νέες τεχνολογίες, οι δυνητικές αγορές, το κόστος που απορρέει από νέες κανονιστικές ρυθμίσεις κ.λπ.

(35) Έτσι, η προσαύξηση των ποσών των ενισχύσεων που προβλέπονται υπέρ των MME αιτιολογείται, πέραν της συμβολής των MME στο κοινό συμφέρον, από την αναγκαιότητα αντιστάθμισης των μειονεκτημάτων από τα οποία πάσχουν οι MME ενόψει του θετικού ρόλου τον οποίο διαδραματίζουν. Πάντως, έχει σημασία να διασφαλισθεί ότι αυτή η προσαύξηση ενίσχυσης θα προορίζεται πράγματι για επιχειρήσεις που πάσχουν από τα μειονεκτήματα αυτά. Ειδικότερα, ο χρησιμοποιούμενος ορισμός των MME πρέπει να περιορίζει την έννοια των MME κατά τρόπο ώστε να περιλαμβάνει το σύνολο των επιχειρήσεων που παράγουν τα αναμενόμενα θετικά εξωτερικά αποτελέσματα και πάσχουν από τα μειονεκτήματα που περιγράφηκαν παραπάνω και να μην περιλαμβάνονται παρά μόνον αυτές. Κατά συνέπεια, ο ορισμός αυτός δεν μπορεί να διευρυνθεί ώστε να περιλάβει τις πολυάριθμες επιχειρήσεις μεγαλύτερων διαστάσεων, που δεν παρουσιάζουν υποχρεωτικά τα θετικά εξωτερικά αποτελέσματα ή τα μειονεκτήματα που χαρακτηρίζουν τον τομέα MME. Πράγματι, οι ενισχύσεις που χορηγούνται σε αυτές τις τελευταίες επιχειρήσεις κινδυνεύουν να στρεβλώσουν περισσότερο τις συνθήκες του ανταγωνισμού και τις συναλλαγές μεταξύ κρατών μελών.

Η αρχή αυτή απορρέει από την αιτιολογική σκέψη 22 της σύστασης της Επιτροπής της 3ης Απριλίου 1996: "ότι πρέπει να καθορισθούν αρκετά αυστηρά κριτήρια για τον ορισμό των MME, ώστε τα μέτρα που προορίζονται για αυτές να ευνοούν πράγματι τις επιχειρήσεις για τις οποίες το μέγεθος αποτελεί μειονέκτημα."

(36) Κατά συνέπεια, βάσει των αρχών αυτών πρέπει να καθοριστεί το αν η Solar Tech ανταποκρίνεται στα κριτήρια των MME. Λοιπόν, η επιχείρηση αυτή δεν πληροί τους όρους για να μπορεί να επωφεληθεί της προσαύξησης των ενισχύσεων που προβλέπεται υπέρ των MME.

Πράγματι, από οικονομικής απόψεως, η Solar Tech πρέπει να θεωρηθεί ως επιχείρηση που αποτελεί τμήμα του ομίλου Permasteelisa, που είναι μια μεγάλη επιχείρηση, έστω και αν η Permasteelisa κατέχει μόνο το 24 % της Solar Tech. Όμως, χάρη στους οικονομικούς, χρηματοπιστωτικούς και οργανικούς δεσμούς που υπάρχουν μεταξύ των δύο ευκαιριών, η Solar Tech δεν πάσχει ή μόνο σε πολύ μικρό βαθμό από τα μειονεκτήματα από τα οποία συνήθως πάσχουν οι MME και τα οποία αποτελούν έναν από τους βασικούς λόγους της προσαύξησης του μέγιστου ποσού της ενίσχυσης υπέρ των επιχειρήσεων αυτών.

Η Solar Tech και ο όμιλος Permasteelisa

(37) Η Solar Tech πρέπει να θεωρηθεί ως εταιρεία που αποτελεί τμήμα του ομίλου Permasteelisa. Το στοιχείο αυτό απορρέει σαφώς από την ίδια την κοινοποίηση (σ. 2 όπου αναφέρεται ότι η βασική ιδέα της επένδυσης αυτής είναι ότι ο όμιλος Permasteelisa, που είναι ηγετική επιχείρηση σε παγκόσμιο επίπεδο στον τομέα της παραγωγής και τοποθέτησης επιστρώσεων για μεγάλα έργα υποδομών, η οποία επιθυμεί, με το μέσο αυτό, να διευρύνει το φάσμα των προϊόντων του στις ηλιακές τεχνολογίες(17).

(38) Επιπλέον, από το ανωτέρω σημείο 2.1.2 απορρέει ότι τα φυσικά πρόσωπα μέτοχοι ή/και διευθύνοντες τη Solar Tech είναι επίσης μέτοχοι ή/και διευθύνοντες της Permasteelisa:

- ο κ. Colomban, ιδρυτής του ομίλου Permasteelisa, είναι επίσης ο βασικός μέτοχος (το σημείο αυτό δηλώνεται στην ίδια την κοινοποίηση· κατέχει άμεσα 9 % συν ένα άγνωστο ποσοστό μέσω λουξεμβουργιανών εταιρειών χαρτοφυλακίου) και ασκεί καθήκοντα γενικού διευθυντή. Συγχρόνως, είναι ο κύριος μέτοχος της Solar Tech (46 % των μεριδίων) και το μόνο μέλος του διοικητικού της συμβουλίου,

- ο κ. Pavan είναι ο πρόεδρος του ομίλου Permasteelisa. Συγχρόνως, κατέχει το 15 % της Solar Tech,

- ο κ. Bonotto είναι μέλος του διοικητικού συμβουλίου της Permasteelisa και επίσης πρόεδρος μιας εταιρείας του ομίλου. Συγχρόνως, κατέχει το 15 % της Solar Tech.

(39) Τα στοιχεία αυτά προστίθενται στο γεγονός ότι η Permasteelisa κατέχει το 24 % της Solar Tech.

Τα μειονεκτήματα τα οποία αντιμετωπίζουν οι MME

(40) Από όσα αναφέρονται παραπάνω απορρέει ότι υπάρχουν πολύ στενοί δεσμοί μεταξύ της Solar Tech και της Permasteelisa. Χάρη στους δεσμούς αυτούς, η Solar Tech δεν πάσχει από τα τυπικά μειονεκτήματα των MME: δυσχέρειες πρόσβασης στο κεφάλαιο και στις πιστώσεις, στην πληροφόρηση, στις νέες τεχνολογίες κ.λπ. Τα μειονεκτήματα αυτά μπορούν επίσης να συνδεθούν με το κόστος των διοικητικών διαβημάτων, τη θέσπιση δικτύων διανομής, τη διερεύνηση νέων αγορών κ.λπ.

(41) Όσον αφορά τις δυσχέρειες πρόσβασης στο κεφάλαιο και στις πιστώσεις, η Ιταλία ανέφερε στο πλαίσιο της κοινοποίησης ότι ούτε ο όμιλος Permasteelisa, ούτε οι μέτοχοι του, δεν βοήθησαν ούτε θα βοηθήσουν τη Solar Tech να έχει πρόσβαση σε πηγές χρηματοδότησης.

Πάντως, η πιστοποίηση αυτή αντιφάσκει με τα έγγραφα που διαβιβάστηκαν στο πλαίσιο της ίδιας της κοινοποίησης, και ιδίως με τα έγγραφα που χρησίμευσαν ως βάση της έρευνας εκ μέρους του κράτους μέλους. Στα έγγραφα αυτά αναφέρεται ότι, όσον αφορά τους ιδίους πόρους, οι απαραίτητοι πόροι στη Solar Tech θα μπορούν να συλλεχθούν βάσει των ικανοτήτων της Permasteelisa(18).

(42) Επίσης, η Solar Tech δεν πάσχει από τα λοιπά τυπικά μειονεκτήματα που αντιμετωπίζουν οι MME. Χάρη στους οικονομικούς, χρηματοπιστωτικούς και οργανωτικούς δεσμούς που υπάρχουν με την εταιρεία Permasteelisa, η Solar Tech δεν αντιμετωπίζει τους φραγμούς εισόδου που χαρακτηρίζουν τον τομέα αυτό (ιδίως τεχνολογικούς και διανομής):

- η Solar Tech έχει πρόσβαση σε εταίρους που κατέχουν την απαραίτητη τεχνολογία (Eurosolare, United Solar Systems Corp, και ΕΝΕΑ) μέσω των τριών φυσικών προσώπων-μετόχων της που επίσης είναι διευθύνοντα στελέχη του ομίλου Permasteelisa,

- όσον αφορά τη διανομή των προϊόντων, η Ιταλία ανέφερε ότι η Solar Tech θα πωλήσει τμήμα της παραγωγής της (20-30 %) στην Permasteelisa και θα μπορεί να επωφεληθεί από τις επαφές αυτής της τελευταίας με τους πελάτες στον τομέα των ακινήτων. Αυτό εξηγεί πώς η Solar Tech θα είναι σε θέση να απευθυνθεί στην παγκόσμια αγορά, ενώ το μεγαλύτερο τμήμα των μικρών ευρωπαίων επιχειρηματιών κατά κύριο λόγο ασκούν δραστηριότητα στην εγχώρια οικεία αγορά τους.

(43) Από την άποψη αυτή, η κατάσταση της Solar Tech είναι διαφορετική σε συνάρτηση με την κατάσταση μιας MME που πληροί τα σχετικά κριτήρια και η οποία αντιμετωπίζοντας τα τυπικά μειονεκτήματα των MME, προσπαθεί να τα ξεπεράσει στο πλαίσιο μιας "στήριξης" (τεχνικής αρωγής). Στη συγκεκριμένη περίπτωση, η Solar Tech αποφεύγει εξ αρχής τα μειονεκτήματα αυτά χάρη στους προϋπάρχοντες δεσμούς της με τον όμιλο (Permasteelisa) ή τα διευθύνοντα στελέχη του.

3.2.2.3. Παρατηρήσεις της Ιταλίας

(44) Κατά πρώτο λόγο, η Ιταλία υπενθυμίζει ότι η Solar Tech πληροί τυπικά τα κριτήρια των MME, όπως καθορίζονται στη σύσταση της Επιτροπής της 4ης Απριλίου 1996 και στο πλαίσιο της 23ης Ιουλίου 1996.

Σχετικά με αυτό, πρέπει να σημειωθεί ότι η καθαρά τυπική τήρηση των κριτηρίων αυτών δεν αποτελεί επαρκές στοιχείο για να αιτιολογήσει την προσαύξηση της προβλεπόμενης ενίσχυσης υπέρ των MME η οποία, όπως αναφέρθηκε, πρέπει να προορίζεται αποκλειστικά για τις επιχειρήσεις που πάσχουν από τα μειονεκτήματα που συνδέονται με το μέγεθος τους. Όμως, η Solar Tech δεν πάσχει από τα μειονεκτήματα αυτά λόγω των δεσμών της με την Permasteelisa.

(45) Κατά δεύτερο λόγο, η Ιταλία αναφέρει ότι το γεγονός ότι οι μέτοχοι της Solar Tech είναι επίσης διευθυντικά στελέχη ή μέτοχοι της Permasteelisa δεν τροποποιεί σε τίποτα το χαρακτήρα της ως MME ούτε ειδικότερα τα μειονεκτήματα από τα οποία πάσχει. Από την μια πλευρά, διότι ο δεσμός αυτός δεν αποτελεί συμπτωματική ένδειξη ενός ενδεχόμενου δεσμού μεταξύ των δύο εταιριών. Από την άλλη πλευρά, διότι αυτό θα αποτελούσε παρεμπόδιση της ελευθερίας των ατόμων να ιδρύσουν μια MME.

Σχετικά με το πρώτο σημείο, αρκεί να διαπιστωθεί ότι πρόκειται για πρόσωπα που είναι συγχρόνως μέτοχοι "με επιρροή" ή υψηλά ιστάμενα διευθυντικά στελέχη της Solar Tech και της Peramsteelisa και που κατά συνέπεια είναι σε θέση να κάνουν να επωφεληθεί η Solar Tech από το μέγεθος της Permasteelisa. Για παράδειγμα, όπως επεσήμανε ο εθνικός οργανισμός που διεξάγει την έρευνα, η Solar Tech μπορεί να επωφεληθεί, για τη χρηματοδότηση της, από τη χρηματοπιστωτική ικανότητα της Permasteelisa.

Όσον αφορά το δεύτερο σημείο, πρέπει να σημειωθεί ότι δεν διακυβεύεται η ελευθερία σύστασης μιας MME. Οι μέτοχοι και τα διευθυντικά στελέχη της Permasteelisa είναι ελεύθεροι να συστήσουν επιχειρήσεις οποιουδήποτε μεγέθους. Οι ατομικές ελευθερίες δεν αμφισβητούνται. Ένα άλλο θέμα είναι το κατά πόσον μια νεοσυσταθείσα επιχείρηση από τα διευθυντικά στελέχη και τους μετόχους της Permasteelisa, της οποίας το πεδίο δραστηριότητας είναι συμπληρωματικό εκείνου της Permasteelisa και που θα εργαστεί σε στενή συνεργασία με την Permasteelisa, πάσχει από τα ίδια μειονεκτήματα που πάσχει μία MME η οποία θα αναλάμβανε μια ανάλογη πρωτοβουλία.

(46) Κατά τρίτο λόγο, η Ιταλία υποστηρίζει ότι οι σχέσεις μεταξύ της Solar Tech και της Permasteelisa είναι εμπορικής φύσης διότι η μια είναι προμηθευτής της άλλης ίσοις όροις με οποιαδήποτε άλλη επιχείρηση.

Το σημείο αυτό είναι δύσκολο να υποστηριχθεί διότι, ακριβώς, οι δεσμοί που υφίστανται μεταξύ της Solar Tech και της Permasteelisa έχουν ως αποτέλεσμα ότι οι αμοιβαίες σχέσεις τους δεν έχουν την ίδια φύση με τις σχέσεις που υπάρχουν συνήθως μεταξύ τρίτων επιχειρήσεων. Πρέπει να υπενθυμίσουμε σχετικά με αυτό ότι οι μέτοχοι ή/και τα κοινά διευθύνοντα στελέχη στις δύο επιχειρήσεις είναι μέτοχοι "με επιρροή") ή/και υψηλά ιστάμενα διευθυντικά στελέχη. Τα πρόσωπα αυτά διαθέτουν (ατομικά ή συλλογικά) ισχυρή επιρροή στις δύο ενεχόμενες επιχειρήσεις. Πρόκειται, στη συγκεκριμένη περίπτωση, για τη δυνατότητα που έχουν τα πρόσωπα αυτά να ασκούν αποφασιστική επιρροή στη συμπεριφορά των δύο αυτών επιχειρήσεων. Όμως, είναι πιθανό ότι τα φυσικά αυτά πρόσωπα χρησιμοποιούν αυτή τη δυνατότητα με τρόπο λογικό και συνεκτικό. Αυτό θα μπορούσε να ερμηνευτεί με τον συντονισμό των προσεγγίσεων ή την ανάπτυξη κοινών προσπαθειών, όπως εξάλλου αυτό προβλέπεται στη συγκεκριμένη περίπτωση.

Έτσι, το γεγονός ότι τα ίδια άτομα ασκούν καθοριστικά καθήκοντα (τόσο ως διευθυντικά στελέχη όσο και ως μέτοχοι) στις δύο επιχειρήσεις των οποίων οι αντίστοιχοι τομείς δραστηριοτήτων συνδέονται στενά, τουλάχιστον εν μέρει, θα είχε το ίδιο αποτέλεσμα, στη συμπεριφορά των επιχειρήσεων, και εάν οι δύο αυτές επιχειρήσεις αποτελούσαν έναν ενιαίο όμιλο. Κατά συνέπεια, πρέπει να θεωρηθεί ότι η Solar Tech δεν πάσχει από τα μειονεκτήματα τα οποία θα είχε αντιμετωπίσει χωρίς αυτούς τους προνομιακούς δεσμούς. Για παράδειγμα, η Solar Tech θα διαθέτει μία "ελεγχόμενη" αγορά, που αποτελεί σπάνια συνθήκη στην περίπτωση των MME.

(47) Κατά τέταρτο λόγο, η Ιταλία υποστηρίζει ότι η Solar Tech πάσχει από όλα τα μειονεκτήματα των MME διότι ο τομέας των ηλιακών συστοιχιών είναι καινοτόμος και λόγω του γεγονότος αυτού περικλείει πολλούς κινδύνους. Οι κίνδυνοι αυτοί θασυνεπάγονταν το τυπικό επιπρόσθετο κόστος των MME.

Ούτε αυτός ο ισχυρισμός στέκει. Πράγματι, όπως αναφέρεται στην αιτιολογική σκέψη 35, τα μειονεκτήματα τα οποία προτίθεται να αντισταθμίσει η προσαύξηση των ενισχύσεων υπέρ των MME είναι εκείνα από τα οποία πάσχει μία επιχείρηση λόγω του μεγέθους της και όχι εκείνα που συνδέονται με τον τομέα δραστηριότητάς της.

(48) Τέλος, η Ιταλία επισημαίνει ότι, λόγω της εισαγωγής στο χρηματιστήριο της Permasteelisa, οι μέτοχοι της Solar Tech δεν θα κατέχουν πλέον παρά 20 % της Permasteelisa.

Ο ισχυρισμός αυτός δεν είναι βάσιμος στο βαθμό που, σύμφωνα με τα έγγραφα που υποβλήθηκαν στο πλαίσιο της κοινοποίησης, φαίνεται ότι οι εν λόγω μέτοχοι ασκούν τον έλεγχο επί της Permasteelisa παρά την εισαγωγή της στο χρηματιστήριο του Μιλάνου. Αυτό απορρέει από τη νομική δομή του ομίλου (βλέπε σημείο 2.1.2 της παρούσας απόφασης).

Όσο για το ενδεχόμενο οι μέτοχοι αυτοί να έχουν χάσει τον έλεγχο της Permasteelisa μετά την κοινοποίηση, το νέο αυτό στοιχείο σε κάθε περίπτωση δεν θα ήταν βάσιμο σε συνάρτηση με την ανάλυση του συμβατού της ενίσχυσης. Πράγματι, όσον αφορά την εκτίμηση κατά πόσον η προσαύξηση που προορίζεται για τις MME είναι εφαρμοστέα στην αποδέκτρια επιχείρηση μιας κοινοποιηθείσας ενίσχυσης, η Επιτροπή αναφέρεται στα πραγματικά περιστατικά κατά τη στιγμή της χορήγησης της ενίσχυσης (19 Μαρτίου 1999), όπως περιγράφονται στην κοινοποίηση.

Αυτό ισχύει διότι, λαμβανομένων υπόψη των στόχων των ενισχύσεων υπέρ των MME (και ιδίως της αναγκαιότητας αντιστάθμισης των μειονεκτημάτων που συνδέονται με το μέγεθος), πρέπει να εκτιμηθεί το μέγεθος των αποδεκτριών επιχειρήσεων προτού πραγματοποιηθεί η επένδυση. Εξάλλου, εάν αυτό δεν ίσχυε (ήτοι εάν θα έπρεπε να ληφθούν υπόψη οι μελλοντικές εξελίξεις), η Επιτροπή για παράδειγμα θα έπρεπε να καταλήξει στο ότι η Solar Tech δεν είναι MME διότι θα έχει κύκλο εργασιών άνω των 50 εκατ. ευρώ (και κατά συνέπεια δεν θα πληροί τα κριτήρια μιας MME).

(49) Τέλος, πρέπει να διαπιστωθεί ότι η Ιταλία δεν υπέβαλε κανένα στοιχείο για να αποδείξει ότι η Solar Tech διαθέτει δική της πιστωτική φερεγγυότητα ενώπιον των τραπεζικών ιδρυμάτων, δηλαδή ανεξάρτητη από την καλή φήμη της Permasteelisa.

3.2.2.4. Συμπέρασμα

(50) Από τα προαναφερθέντα στοιχεία απορρέει ότι η Solar Tech δεν μπορεί να επωφεληθεί της προσαύξησης υπέρ των MME διότι λόγω των οικονομικών, χρηματοπιστωτικών και οργανικών της δεσμών με την Permasteelisa, δεν πάσχει από τα τυπικά μειονεκτήματα των MME στις οποίες αναφέρεται η κοινοτική κανονιστική ρύθμιση. Κατά συνέπεια, η προσαύξηση του 15 % AIE υπέρ των MME δεν εφαρμόζεται στη συγκεκριμένη περίπτωση.

3.2.3.. Ο ΠΑΡΑΓΩΝ "ΑΝΤΑΓΩΝΙΣΜΟΣ" ("ΠΑΡΑΓΩΝ Τ")(19)

(51) Ο παράγων "ανταγωνισμός" συνεπάγεται μια ανάλυση που στοχεύει να καθορίσει εάν το κοινοποιηθέν σχέδιο θα υλοποιηθεί σε έναν τομέα ή υποτομέα που πάσχει από διαρθρωτική πλεονάζουσα παραγωγική ικανότητα.

(52) Για να καθοριστεί εάν ο εν λόγω (υπο-)τομέας πλήττεται από διαρθρωτική πλεονάζουσα παραγωγική ικανότητα, η Επιτροπή λαμβάνει υπόψη, σε κλίμακα της Κοινότητας, την απόκλιση μεταξύ του μέσου ποσοστού χρήσης των παραγωγικών ικανοτήτων της μεταποιητικής βιομηχανίας στο σύνολο της και του ποσοστού χρήσης των παραγωγικών ικανοτήτων στον εν λόγω (υπο-)τομέα. Εάν τα στοιχεία σχετικά μετη χρήση των παραγωγικών ικανοτήτων είναι ανεπαρκή, η Επιτροπή εξετάζει εάν οι συγκεκριμένες επενδύσεις πραγματοποιήθηκαν σε μία παρακμάζουσα αγορά. Για το σκοπό αυτό, συγκρίνει την εξέλιξη της φαινόμενης κατανάλωσης του ή των σχετικών προϊόντων με τον ρυθμό ανάπτυξης της μεταποιητικής βιομηχανίας στο σύνολο της σε επίπεδο του ΕΟΧ.

(53) Στη συγκεκριμένη περίπτωση, τα δεδομένα σχετικά με το ποσοστό χρήσης των παραγωγικών ικανοτήτων είναι ανεπαρκή, ακόμη και εκείνων που αφορούν τη φαινόμενη κατανάλωση. Εξάλλου, φαίνεται αδύνατο να ταξινομηθεί το σχετικό προϊόν σε μια κατηγορία της γενικής ονοματολογίας των οικονομικών δραστηριοτήτων στις ευρωπαϊκές Κοινότητες (NACE) (οι κατηγορίες 28.11 και 26.12 δεν αντιστοιχούν ακριβώς στη συγκεκριμένη παραγωγή).

(54) Πάντως, όπως αναφέρθηκε στο σημείο 3.1 ο εν λόγω τομέας φαίνεται να είναι σε ισχυρή ανάπτυξη και δεν υπάρχει φόβος για καμία διαρθρωτική πλεονασματική παραγωγική ικανότητα στο στάδιο αυτό. Εξάλλου, η Επιτροπή θεωρεί ότι η ανάπτυξη των προϊόντων που συνδέονται με την ηλιακή ενέργεια σε ανταγωνιστικές τιμές πρέπει να ενθαρρύνεται, λαμβανομένων υπόψη ιδίως των δεσμεύσεων του Κιότο στον τομέα της μείωσης του φαινομένου του θερμοκηπίου.

(55) Κατά συνέπεια, πρέπει να απονεμηθεί στον παράγοντα Τ αξία 1,00.

3.2.4. Ο ΠΑΡΑΓΟΝΤΑΣ ΤΟΥ ΛΟΓΟΥ ΚΕΦΑΛΑΙΟ/ΕΡΓΑΣΙΑ ("ΠΑΡΑΓΟΝΤΑΣ Ι")

(56) Η παρούσα αξία της επιλέξιμης επένδυσης ανέρχεται σε ποσό ύψους 56027000 ευρώ.

Η Ιταλία ανέφερε ότι ο αριθμός των συσταθεισών θέσεων εργασίας ανέρχεται σε 280 μονάδες.

(57) Ο λόγος ισούται λοιπόν με 200,1. Επειδή ο λόγος περιλαμβάνεται μεταξύ 200 και 400, πρέπει να εφαρμοστεί ένας παράγοντας Ι = 0,9.

3.2.5. Ο ΠΑΡΑΓΟΝΤΑΣ ΠΕΡΙΦΕΡΕΙΑΚΗ ΕΠΙΠΤΩΣΗ ("ΠΑΡΑΓΟΝΤΑΣ Μ")

(58) Η Ιταλία ανέφερε τον αριθμό των 204 έμμεσα συσταθεισών θέσεων εργασίας. Αυτό αντιστοιχεί σε ποσοστό έμμεσων θέσεων εργασίας στην περιοχή σε συνάρτηση με τις άμεσα συσταθείσες θέσεις απασχόλησης ύψους 73 %.

(59) Όσον αφορά τις 134 θέσεις απασχόλησης που συστάθηκαν στον τομέα των προμηθευτών καλωδίων, η Επιτροπή λαμβάνει υπόψη την εκτίμηση των ιταλικών αρχών. Χρειάζονται 28,5 μέτρα καλωδίου ανά m2 συστοιχίας. Κατά συνέπεια, η Solar Tech θα παράγει 450000 m2 συστοιχιών, που θα χρειάζονται 12,8 εκατομμύρια μέτρων καλωδίου. Λαμβανομένου υπόψη του κόστους μεταφοράς που είναι σχετικά υψηλό (3 % σε συνάρτηση με την αξία του προϊόντος) και της παρουσίας στην ενισχυόμενη περιοχή παραγωγών που θεωρούνται ικανοί να προμηθεύουν τα καλώδια αυτά με ενδιαφέρουσα συνάρτηση ποιότητας/τιμής, είναι πιθανό να συσταθούν στην περιοχή αυτές οι θέσεις απασχόλησης.

(60) Το σημείο αυτό θα πρέπει να αποτελέσει σημείο ανάλυσης στην εκ των υστέρων επαλήθευση, που προβλέπεται στο κεφάλαιο 6 του πολυτομεακού πλαισίου εάν η (μειωθείσα) ενίσχυση χορηγηθεί, θα πρέπει ειδικότερα να ελεγχθούν τα εξής:

- εάν η Solar Tech χρησιμοποιεί πράγματι τους προμηθευτές που είναι εγκατεστημένοι στην ενισχυόμενη περιοχή,

- και εάν η παραγωγική ικανότητα των εν λόγω προμηθευτών κυμαίνεται γύρω στις 96000 μέτρα καλωδίου ανά απασχολούμενο και ανά έτος.

(61) Όσον αφορά τις λοιπές έμμεσες 70 θέσεις απασχόλησης, ο αριθμός των πραγματικά συσταθεισών θέσεων θα μπορεί να είναι μικρότερος από εκείνον που αναφέρει η Ιταλία. Αλλά μια ενδεχόμενη διόρθωση προς τα κάτω δεν θα μπορεί να μειώσει τον δείκτη αυτό κάτω από το επίπεδο του 50 %. Εάν χορηγηθεί η (μειωμένη) ενίσχυση, το σημείο αυτό δεν θα αποτελέσει αντικείμενο επαλήθευσης εκ των υστέρων παρά στο βαθμό που ο έλεγχος αυτός θα αποδείκνυε ότι ο αριθμός των 134 θέσεων απασχόλησης από τους προμηθευτές υπερεκτιμήθηκε σε μεγάλο βαθμό.

(62) Εφόσον ο συντελεστής της περιφερειακής επίπτωσης ανέρχεται σε 73 %, θα πρέπει να δοθεί στον παράγοντα Μ αξία 1,25.

3.2.6. ΣΥΜΠΕΡΑΣΜΑ

(63) Λαμβανομένων υπόψη των προαναφερθέντων στοιχείων, η μέγιστη ένταση ενίσχυσης που είναι αποδεκτή στην συγκεκριμένη περίπτωση είναι R ×T × Ι × M = 0,4 × 1,0 × 0,9 × 1,25 = 45 %.

(64) Πάντως, σύμφωνα με το σημείο 3.10 παράγραφος 3 του πολυτομεακού πλαισίου, κανένα σχέδιο δεν θα εγκριθεί για να τύχει ενίσχυσης ανώτερης από το περιφερειακό ανώτατο όριο. Το περιφερειακό ανώτατο όριο στη συγκεκριμένη περίπτωση ανέρχεται σε 40 %.

Κατά συνέπεια, η μέγιστη ένταση αποδεκτής ενίσχυσης στη συγκεκριμένη περίπτωση ανέρχεται σε 40 %.

3.3. ΠΑΡΑΤΗΡΗΣΕΙΣ ΤΡΙΤΩΝ ΕΝΔΙΑΦΕΡΟΜΕΝΩΝ

(65) Τρίτοι ενδιαφερόμενοι υπέβαλαν παρατηρήσεις μετά τη σχετική πρόσκληση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων. Ουσιαστικά, οι παρατηρήσεις αυτές αναφέρονται στον εικαζόμενο υπερβολικό χαρακτήρα της προβλεπόμενης ενίσχυσης από την Ιταλία, λαμβάνοντας υπόψη:

- την πενιχρότητα ή έλλειψη τομεακών ενισχύσεων που χορηγήθηκαν από την Ιταλία στον τομέα της ηλιακής ενέργειας,

- την έλλειψη συνεκτικών πολιτικών που διεξάγονται από την Ιταλία στον τομέα αυτό,

- το γεγονός ότι η αποδέκτρια επιχείρηση δεν είναι παρούσα αυτή τη στιγμή στην αγορά,

- το γεγονός ότι η παραγωγική ικανότητα της Solar Tech θα προκαλέσει ισχυρές στρεβλώσεις του ανταγωνισμού στο βαθμό που από μόνη αντιπροσωπεύει το ευρωπαϊκό ισοδύναμο επιδότησης παραγωγής του 1999.

(66) Τα δύο πρώτα σημεία δεν εμπίπτουν στην εκτίμηση της παρούσας ενίσχυσης που πρέπει να αναλυθεί σε συνάρτηση με τον περιφερειακό της χαρακτήρα.

(67) Το γεγονός ότι η Solar Tech αυτή τη στιγμή δεν ασκεί δραστηριότητες στην αγορά δεν αποτελεί επίσης ισχυρό επιχείρημα για τον περιορισμό της έντασης της ενίσχυσης. Εάν οι επενδυτικές ενισχύσεις έπρεπε να προορίζονται στους ήδη παρόντες στην αγορά επιχειρηματίες (ή εάν οι επιχειρηματίες αυτοί έπρεπε να επωφεληθούν ανώτερων εντάσεων σε συνάρτηση με τους νεοεισερχομένους), η στρεβλωτική επίπτωση των ενισχύσεων θα αυξανόταν και όχι θα μειωνόταν. Πέραν των "συνήθων" στρεβλώσεων, οι ενισχύσεις θα εισήγαγαν φραγμούς εισόδου για τους νεοεισερχομένους και θα προστάτευαν τους ήδη παρόντες στην αγορά επιχειρηματίες. ΜΙα τέτοια πολιτική δεν θα πληρούσε το κριτήριο του κοινού συμφέροντος.

(68) Τέλος, ο φόβος ότι η νέα παραγωγική ικανότητα της Solar Tech δημιουργεί ισχυρές στρεβλώσεις του ανταγωνισμού δεν φαίνεται αιτιολογημένος. Κατά πρώτο λόγο, διότι η παραγωγική ικανότητα της Solar Tech (25 MW) είναι σε κάθε περίπτωση κατώτερη από ό,τι ανέφεραν οι τρίτοι (32 MW). Επίσης, διότι τόσο οι προοπτικές ανάπτυξης της ευρωπαϊκής αγοράς όσο και οι δυνατότητες της παγκόσμιας αγοράς επιτρέπουν να θεωρηθεί ότι η πρόσθετη αυτή παραγωγή θα απορροφηθεί εύκολα από την αγορά.

3.4. ΣΥΜΒΑΤΟ ΤΗΣ ΕΝΙΣΧΥΣΗΣ

(69) Η καθαρή ένταση της προβλεπόμενης από την Ιταλία επιδότησης (50,14 %) είναι ανώτερη από τη μέγιστη αποδεκτή ένταση στη συγκεκριμένη περίπτωση (40 %).

Εξάλλου, πρέπει να διαπιστωθεί ότι:

- το κοινοποιηθέν μέτρο εκ μέρους της Ιταλίας αποτελεί ενίσχυση που χορηγείται από ένα κράτος δυνάμει του άρθρου 87 της συνθήκης EK,

- η ενίσχυση αυτή δύναται να στρεβλώσει τον ανταγωνισμό στο βαθμό που χορηγεί ένα οικονομικό πλεονέκτημα σε μια επιχείρηση που υπάγεται σε έναν τομέα όπου οι χρηματοδοτικοί πόροι διαδραματίζουν σημαντικό ρόλο, λαμβανομένης υπόψη της αναγκαιότητας προσαρμογής σε κάθε τεχνολογική εξέλιξη,

- η ενίσχυση αυτή δύναται να επηρεάσει τις συναλλαγές μεταξύ κρατών μελών, δεδομένης της παγκοσμιοποίησης της εν λόγω αγοράς.

4. ΣΥΜΠΕΡΑΣΜΑ

(70) Λαμβανομένων υπόψη των προαναφερθέντων στοιχείων, η Επιτροπή διαπιστώνει ότι η κοινοποιηθείσα ενίσχυση είναι ασυμβίβαστη προς την κοινή αγορά διότι η ένταση της είναι ανώτερη της μέγιστης αποδεκτής έντασης στη συγκεκριμένη περίπτωση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η κρατική ενίσχυση που προτίθεται να εκτελέσει η Ιταλία υπέρ της Solar Tech srl, για ποσό ύψους 42788290 ευρώ, είναι ασυμβίβαστη προς την κοινή αγορά στο βαθμό που η ένταση της είναι ανώτερη της μέγιστης αποδεκτής έντασης στη συγκεκριμένη περίπτωση (40 % ΚΙΕ).

Για τον λόγο αυτό, η εν λόγω ενίσχυση δεν μπορεί να εκτελεστεί πέραν του ορίου που αντιστοιχεί σε ένταση 40 % ΚΙΕ.

Άρθρο 2

Η Ιταλία ενημερώνει την Επιτροπή, εντός προθεσμίας δύο μηνών από της κοινοποιήσεως της παρούσας απόφασης, για τα μέτρα που έλαβε προς συμμόρφωσή της.

Άρθρο 3

Αποδέκτρια της παρούσας απόφασης είναι η Ιταλική Δημοκρατία.

Βρυξέλλες, 15 Νοεμβρίου 2000.

Για την Επιτροπή

Mario Monti

Μέλος της Επιτροπής

(1) ΕΕ C 142 της 20.5.2000, σ. 11.

(2) Βλέπε υποσημείωση 1.

(3) Σελίδα 2: "Τα φυσικά πρόσωπα-μέτοχοι της Solartech κατέχουν συνολικά πλειοψηφική συμμετοχή (ιδίως ο κ. Colomban) στην εταιρεία χαρτοφυλακίου που με τη σειρά της κατέχει τον όμιλο Permasteeelisa."

(4) Σημείο 4.6.1 της κοινοποίησης.

(5) Ενίσχυση Ν 27/Α/97, επιστολή της Επιτροπής της 30ής Ιουνίου 1997, SG(97) D/4949.

(6) ΕΕ C 107 της 7.4.1998, σ. 7.

(7) (...) η κοινοποίηση του πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια εκπονείται (...). Κατά συνέπεια, για τις προβλεφθείσες ενισχύσεις με πόρους CIPE (...), η καταβολή του πρώτου τμήματος υπόκειται στις αποφάσεις της ΕΕ.

(8) Ενίσχυση Ν 27/Α/97, επιστολή της Επιτροπής της 30ής Ιουνίου 1997, SG(97) D/4949.

(9) ΕΕ C 213 της 23.7.1996, σ. 4.

(10) Πλην αντίθετης ένδειξης, η παρούσα εκτίμηση της αγοράς βασίζεται στη μελέτη "European Photovoltaic Moduls Market" που πραγματοποιήθηκε από την εταιρεία Frost and Sullivan Inc., το 1997.

(11) Πηγή:

Stratégies Unlimited, 2000, Photovoltaic Industry Competition analysis, Report PC-11, Ιούλιος 2000.

(12) Πηγές:

Έκθεση της Strategies Unlimited· Systèmes solaires N° 136· διεθνής οργάνωση ενέργειας, έκθεση PVPS, ΤΙ, Αύγουστος 2000· πληροφορίες που διαβιβάστηκαν από τρίτους στο πλαίσιο της διαδικασίας.

(13) Ενίσχυση Ν 27/Α/97, επιστολή της Επιτροπής της 30ής Ιουνίου 1997, SG(97) D/4949.

(14) Πολυτομεακό πλαίσιο, σημείο 3.1: Κανόνες εκτίμησης.

(15) ΕΕ C 213 της 19.8.1992, σ. 2.

(16) ΕΕ L 107 της 30.4.1996, σ. 4.

(17) (... ο) όμιλος Permasteelisa, ηγετικός όμιλος σε παγκόσμιο επίπεδο στον τομέα της παραγωγής και τοποθέτησης καινοτόμων επιστρώσεων για μεγάλα έργα αστικής υποδομής,... με την πρωτοβουλία αυτή επιθυμεί να εμπλουτίσει τα προϊόντα του με την ηλιακή τεχνολογία.

(18) Βλέπε σελίδα 31 του εγγράφου που εκπονήθηκε από την Europrogetti & Finanza: "δεδομένης της ουσιαστικής επαλληλίας μεταξύ της διαχείρισης της Permasteelisa και των βασικών της μετόχων και μεταξύ εκείνων και των λοιπών εταίρων του παρόντος σχεδίου, φαίνεται εύλογο οι συμπληρωματικοί πόροι που θα χρησιμοποιηθούν για το παρόν σχέδιο να προέλθουν από την ικανότητα της Permasteelisa".

(19) Πολυτομεακό πλαίσιο, σημεία 3.2-3.6.